Die NG gemeente Oudtshoorn-Wes is 'n gemeente van die Nederduitse Gereformeerde Kerk in die Ring van Oudtshoorn en in die Sinode van Wes-Kaapland gesetel op die hoofdorp van die Klein-Karoo, Oudtshoorn. Op 10 Desember 1948 is dié gemeente van Oudtshoorn afgestig as die eerste dogtergemeente op die dorp. In 1951 het Oudtshoorn-Noord aan die beurt gekom en in 1954 Oudtshoorn-Suid, gevolg deur nog drie tussen 1966 en 1982. As eerste leraar het ds. A.P. Treurnicht opgetree. Hy het later naam gemaak as koerantredakteur van Die Kerkbode en Hoofstad en as leier van die Konserwatiewe Party. Hy is op 19 Maart 1949 bevestig. Ná 'n kort maar vrugbare dienstyd het hy op 4 Junie 1950 van die gemeente afskeid geneem. Op 20 Augustus 1950 is ds. J.J. Sieberhagen as leraar bevestig. Die plek waar die eredienste gehou moes word, was 'n primitiewe saaltjie, heeltemal te klein om die gemeente te huisves. Die meeste van die seuns van die verskillende opvoedingsinrigtings moes aanvanklik vir die eredienste na die moedergemeente gaan. Die kerkraad het dadelik aandag aan die probleem van groter ruimte gegee.